Oficialusis leidinys 320 E , 15/12/2005 p. 0142 - 0144



P6_TA(2005)0065 AKR ir ES jungtinės parlamentinės asamblėjos darbas 2004 m. Europos Parlamento rezoliucija dėl AKR ir ES jungtinės parlamentinės asamblėjos darbo 2004 m. (2004/2141(INI)) Europos Parlamentas, - atsižvelgdamas į Afrikos, Karibų baseino ir Ramiojo vandenyno (AKR) valstybių ir Europos bendrijos bei jos valstybių narių bendradarbiavimo susitarimą, pasirašytą Kotonu 2000 m. birželio 23 d. (Kotonu susitarimas) ir įsigaliojusį 2003 m. balandžio 1 d. [1], - atsižvelgdamas į AKR ir ES jungtinės parlamentinės asamblėjos (JPA) Darbo tvarkos taisykles su pakeitimais, padarytais Hagoje 2004 m. lapkričio 25 d. [2], - atsižvelgdamas į JPA per Adis Abeboje (Etiopija) 2004 m. vasario 16- 19 d. vykusią 7-ąją sesiją priimtas rezoliucijas ir deklaraciją [3] dėl: - ekonominio bendradarbiavimo susitarimų (EBS): sunkumų ir perspektyvų, - konfliktų prevencijos ir sureguliavimo bei ilgalaikės taikos įvedimo, - su skurdu susijusių ligų ir reprodukcinės sveikatos AKR šalyse, - medvilnės ir kitų pagrindinių gaminių: problemų, su kuriomis susiduria kai kurios AKR šalys, - ciklonų padarytos žalos Ramiajame, Indijos vandenynuose ir Karibuose bei būtinybės greitai reaguoti ištikus stichinėms nelaimėms, - atsižvelgdamas į JPA per Hagoje (Nyderlandai) 2004 m. lapkričio 22- 25 d. [2] vykusią 8-ąją sesiją priimtas rezoliucijas dėl: - politinio dialogo (Kotonu susitarimo 8 straipsnis), - pagalbos maistu ir maisto saugos, - padėties Darfūre, - ciklonų padarytos žalos Karibų jūros regione, - atsižvelgdamas į 2004 m. vasario 19 d. Tarybos reglamentą (EB) Nr. 314/2004 dėl tam tikrų ribojančių priemonių Zimbabvei [4], - atsižvelgdamas į Darbo tvarkos taisyklių 45 straipsnį, - atsižvelgdamas į Vystymosi komiteto pranešimą (A6-0044/2005), A. kadangi JPA yra bendradarbiavimo ir vystymo pavyzdys pasaulyje ir ji labiausiai padeda plėtoti atvirą lygiomis teisėmis pagrįstą dialogą tarp Šiaurės ir Pietų, B. kadangi įsteigus nuolatinius komitetus Asamblėja palaipsniui pavirto tikra Parlamentine asamblėja, C. kadangi 2004 m. įvykdytos keturios bendros misijos: sausio 22-25 d. Eritrėjoje, gegužės 18-20 d. Malavyje stebėti rinkimus, gegužės 21-24 d. per Maputu (Mozambikas) vykusį AKR ir ES aukščiausio lygio susitikimą ir per spalio 18-20 d. Fidžyje vykusį ekonominių ir socialinių interesų grupių regioninį seminarą, D. kadangi pirmą kartą AKR šalys nusiuntė stebėtojų misiją į Hagą (Nyderlandai) ir į Budapeštą (Vengrija) stebėti rinkimų į Europos Parlamentą 2004 m. birželio 10- 13 d., E. kadangi JPA vaidmuo vykdant politinį dialogą, numatytą Kotonu susitarimo 8 straipsnyje, ypač stiprinant demokratiją, įgyvendinant tinkamą valdymą ir ginant žmogaus teises yra labai svarbus, F. kadangi Etiopijos vyriausybė 2004 m. lapkričio 14 d. pareiškė pripažįstanti sienos su Eritrėja nustatymo principą pagal Tarptautinės sienų komisijos sprendimą, G. kadangi 2004 m. sausio 21 d. Europos Parlamento pirmininkas, savo kalboje JPA, pakartojo Europos Parlamento poziciją Zimbabvės delegacijos atžvilgiu, H. kadangi žmogaus teisių, nuomonės, susivienijimų ir susirinkimų laisvės padėtis Zimbabvėje dar labiau pablogėjo, I. kadangi AKR ir ES Ekonominio vystymosi, finansų ir prekybos komiteto pranešėjams nepavyko laiku susitarti dėl bendro teksto siekiant įtraukti į biudžetą Europos plėtros fondą, J. atsižvelgiant į atitinkamai per JPA posėdį Įmonių plėtros centro (IPC) ir Žemės ūkio bei kaimo vietovių AKR ir ES bendradarbiavimo techninio centro (ŽŪTC) atstovų pasakytas kalbas, K. kadangi pirmininkaujanti Nyderlandų valstybė ir keletas vietos valdžios institucijų labai padėjo organizuoti 8-ąją sesiją Hagoje bei parengti jos turinį, 1. ragina JPA stiprinti savo, kaip politinių diskusijų pagal Kotonu susitarimo 8 straipsnį, forumo vaidmenį; 2. džiaugiasi, kad JPA biuras dėjo pastangas, kad būtų taikiai išspręstas Eritrėjos ir Etiopijos ginčas dėl sienų plėtojant dialogą ir laikantis tarptautinės teisės; 3. pabrėžia politinę 2004 m. lapkričio 25 d. JPA priimtos rezoliucijos dėl padėties Darfūre svarbą, kurioje pasmerkiamas šiuo metu vykstantis smurtavimas ir raginama rasti politinį sprendimą, pagrįstą Jungtinių Tautų Saugumo Tarybos rezoliucijomis 1564 ir 1574 (2004 m.); 4. ragina JPA tęsti savo su žmogaus teisėmis susijusį darbą ir taip prisidėti prie Kotonu susitarimo 8 straipsnyje numatyto politinio dialogo; prašo, kad piliečių visuomenė aktyviai dalyvautų JPA ir jos nuolatinių komitetų darbe; 5. siūlo, kad dėl klausimų, priklausančių keleto komitetų kompetencijai, būtų nustatyta tokia bendradarbiavimo procedūra, kad komitetai galėtų pateikti savo nuomones dėl pagrindinio komiteto parengtų pranešimų; 6. džiaugiasi AKR šalių atstovų darbu, kurie 2004 m. užtikrino geresnį skubių kompromisinių rezoliucijų paruošimą ir padėjo išvengti galutinio balsavimo atskirose kolegijose; 7. džiaugiasi nauju Komisijos požiūriu į Klausimų valandą, į klausimus atsakant raštu, o į papildomus klausimus žodžiu; prašo Tarybos vadovautis tokia pačia procedūra; 8. ragina Komisiją ir kitus rezoliucijų adresatus patobulinti tolesnius veiksmus dėl ankstesnių rezoliucijų, ypač posėdžių nuolatiniuose komitetuose metu; 9. džiaugiasi, kad buvo nusiųsta AKR parlamentarų delegacija stebėti 2004 m. birželio 10- 13 d. vykusių rinkimų į Europos Parlamentą Hagoje (Nyderlandai) ir Budapešte (Vengrija) bei mano, kad tai yra naujo JPA raidos etapo pradžia ir kad ji tampa visiškai lygių partnerių asamblėja; 10. sveikina AKR grupės sprendimą laikytis įsipareigojimo, pagal kurį ES teritorijoje vykstančiuose posėdžiuose Zimbabvės delegacijoje neturi dalyvauti nariai, kuriems taikomos Tarybos ribojamosios priemonės; yra įsitikinęs, kad ateityje jie šio įsipareigojimo laikysis; 11. ragina JPA, kad per savo plenarinį posėdį Bamako mieste (Malyje) balsuotų už tai, jog Europos plėtros fondas būtų įtrauktas į biudžetą; pabrėžia, kad įtraukus Europos plėtros fondą į Europos Sąjungos biudžetą turėtų sustiprėti JPA politinė įtaka prižiūrint su AKR ir ES bendradarbiavimu susijusias lėšas; 12. pritaria nuolatinei stebėsenos AKR ir ES ekonominio bendradarbiavimo susitarimo srityje veiklai, vykdomai AKR ir ES Ekonominės plėtros, finansų ir prekybos komiteto drauge su Komisija bei piliečių visuomenės atstovais; 13. pritaria JPA ir Jungtinių Tautų bei įvairių jos organų bendradarbiavimui ir ragina JPA taip bendradarbiauti ir toliau; 14. ragina JPA pradėti stiprinti parlamentarų vaidmenį AKR šalyse, kai šie vykdo savo vyriausybių kontrolę, ypač paramos plėtrai atveju; 15. ragina JPA visu pajėgumu vykdyti demokratinę Kotonu susitarimo organų - Įmonių plėtros centro (IPC) ir Žemės ūkio plėtros techninio centro (ŽŪTC) - priežiūrą, kaip ji darė Adis Abeboje per bendras diskusijas su IPC ir Hagoje su ŽŪTC svarstant pranešimą dėl pagalbos maistu ir maisto saugos; 16. džiaugiasi, kad JPA biuras suderino JPA sesijų darbotvarkę taip, jog atstovai iš auditorijos galėtų kalbėti ilgiau, o iš tribūnos rečiau ir dauguma atveju trumpiau; 17. ragina biurą vengti rengti posėdžius, kurie vyktų tokiu pat metu kaip ir plenariniai posėdžiai; 18. su džiaugsmu pažymėjo nevalstybinių veikėjų įtraukimą į posėdžius, įskaitant Moterų forumą; 19. pabrėžia JPA posėdžių rengimo ES valstybėse narėse rotacijos tvarka naudą ir mano, kad rotacijos tvarka turi išlikti ir ateityje - ji gali būti tokia pati kaip pirmininkavimo Tarybai arba kitokia, jei visose valstybėse narėse bus ratifikuota Konstitucija Europai; tačiau pabrėžia, kad AKR regiono nariai džiaugtųsi, jei posėdžiai būtų rengiami klimato požiūriu palankesniu metų laiku, galbūt pakeičiant JPA sesijų laiką; 20. džiaugiasi, kad pirmininkaujanti Nyderlandų valstybė bei Šiaurės Brabanto ir Zelandijos provincijos, Hagos ir Roterdamo vietos valdžios institucijos aktyviai prisidėjo organizuojant 8-ąją sesiją, ypač pasitarimus; 21. ragina Jungtinę Karalystę jos pirmininkavimo ES metu ir EP biurą imtis priemonių, būtinų rengiant 10-ąją sesiją Jungtinėje Karalystėje; 22. ragina JPA pagal Kotonu susitarimo 17 straipsnio 3 dalį rengti posėdžius regionų ir regionų sričių lygmeniu remiantis esamomis AKR grupės parlamentinėmis struktūromis; ypač dėl regionų bendradarbiavimo konfliktų prevencijos ir sureguliavimo srityje bei dėl Ekonominio bendradarbiavimo susitarimų sudarymo ir įgyvendinimo; 23. džiaugiasi, kad JPA dokumentai buvo greitai paskelbti internete ir kad tai būtina siekiant užtikrinti tinkamą JPA darbą, nes jos nariai yra labai toli vieni nuo kitų; 24. ragina JPA ir abu jos sekretoriatus nuolat naudotis elektroniniu paštu ir internetu perduodant dokumentus nariams ir kiek įmanoma aktyviau skatinti naudotis internetu; 25. džiaugiasi, kad 2004 m. kovo mėn. Adis Abeboje buvo surengta Panafrikos parlamento (PAP) inauguracinė sesija ir siūlo EP ir PAP nariams glaudžiai bendradarbiauti bei vykdyti EP ir PAP pareigūnų mainus siekiant sustiprinti pareigūnų, dalyvausiančių rengiant 2009 m. kovo mėnesį numatytus pirmuosius tiesioginius rinkimus, kompetenciją; 26. paveda Pirmininkui perduoti šią rezoliuciją AKR ir ES Tarybai, AKR ir ES jungtinei parlamentinei asamblėjai, Šiaurės Brabanto ir Zelandijos provincijų gubernatoriams, Hagos ir Roterdamo merams bei Komisijai. [1] OL L 317, 2000 12 15, p. 3. [2] Dar nepaskelbta OL. [3] OL C 120, 2004 4 30, p. 1. [4] OL L 55, 2004 2 24, p. 1. Reglamentas su pakeitimais, padarytais Komisijos reglamentu (EB) Nr. 1488/2004 (OL L 273, 2004 8 21, p. 12). --------------------------------------------------